Hoër Seunskool Jeppe - Wikipedia
Hoër Seunskool Jeppe
Forti Nihil Diffilcilius
("Vir die dapper is niks te moeilik nie")
Openbare en losies
M.H. Gill, C. Rattray
Good Hopestraat & Robertslaan
Swart wit goud
Duiker, Eland, Impala, Koodoo, Roan
Die Hoër Seunskool Jeppe (amptelik Jeppe High School for Boys) is die oudste staatskool in Johannesburg en bied onderrig aan seuns van gr. 8 tot 12 deur die medium van Engels. Die skoolterrein is geleë aan Robertslaan in Kensington, Johannesburg, maar dit grens ook aan die voorstede Malvern en Jeppestown.
Volgens die skool se webtuiste was dit nog nooit ’n elitistiese skool nie, ten spyte van sy roemryke verlede. Die leerlingkorps het nog altyd uit uiteenlopende lae van die samelewing gekom.
4 Skoolkleure en –wapen
5 Julius Jeppe
Die Hoër Seunskool Jeppe se hoofgebou, afgeneem omstreeks 1910. Dis opgerig in 1909 en sedert 1986 'n nasionale gedenkwaardigheid. Die argitek was John Ralston.
Die geskiedenis van die Jeppe-skole is nou verweef met dié van Johannesburg. In 1890, net vier jaar ná die ontdekking van goud, het die Anglikaanse Kerke onder die besef van die groot behoefte aan onderwys vir die mynwerkers se kinders, die Sint Michael-kollege in Troyeville begin. Die gebou was geleë op die hoek van Crown en Commissionerstraat, waar die Junior Skool Fairview vandag nog staan, langs die pastorie, saal en kerkgebou van die NG gemeente Jeppestown, wat in 1897 gestig maar in 1992 ontbind is. In 1897 het die Witwatersrandse onderwysraad die skoolgeboue gekoop en is die skool tot die Jeppestown Grammar School herdoop.
Weens geldelike probleme moet die ouers in 1898 verantwoordelikheid aanvaar. Die skool was gedurende die Tweede Vryheidsoorlog gesluit en het in 1902 heropen. In 1903 het dit ’n staatskool geword, een van die sogenaamde Milner-skole, en is herdoop tot die Jeppestown High School for Boys and Girls. Altesaam 170 personeellede en oudleerders het hul lewe in die twee Wêreldoorloë en die Grensoorlog verloor.
Skoolpersele[wysig | wysig bron]
Sir Julius Jeppe se woning Friedenheim in Robinsonstraat, Belgravia, wat vanaf 1916 'n skoolkoshuis gehuisves het, maar in die vroeë 1960's onveilig verklaar en gesloop is.
Sir Julius Jeppe het die grond geskenk waarop die skoolgebou in 1909 opgerig is.
Die manjifieke klipgeboue wat die seunskool huisves, is in 1909 gebou op grond wat sir Julius Jeppe geskenk het. Dit is ontwerp deur die Skotse argitek John Ralston (1878–1955), ’n leerling van sir Herbert Baker. Die Voorbereidende Skool (Prep School) was ook eers ’n privaat skool en het die hoërskool se gebou in Troyeville betrek nadat die hoërskool na die nuwe perseel verhuis het. Bouwerk aan die nuwe Voorbereidende Skool het in 1916 begin op grond wat ook deur die Jeppe-familie geskenk is.
Met Johannesburg se eeufeesviering in 1986 is die seunskool se hoofgebou en die Eerste Wêreldoorlog-gedenkteken met sy koepeldak, wat veldmaarskalk Jan Smuts in 1926 onthul het, tot nasionale gedenkwaardighede verklaar.
Die oudste koshuis, Oribi House, is in 1912 gebou en vanaf 1916 is Tsessebe House gehuisves in Friedenheim, sir Julius se statige woning. Friedenheim, opgerig in 1895, het later aan sir Abe Bailey behoort en tydens die Tweede Vryheidsoorlog as Britse hoofkwartier gedien. Vroeg in die 1960’s is dit onveilig verklaar en gesloop. Die oudste geboue op die perseel, benewens die Friendenheim-stalle, wat nou as kleedkamers dien, is Roan House, voorheen Keith Hall, en Thabana of Sable House, wat in 1902 vir die Marx-familie gebou is. Dit het ’n indrukwekkende houttrap met gebrandskilderde glas.
Meisieskool[wysig | wysig bron]
In 1919, ’n jaar ná die Tweede Vryheidsoorlog, is die meisieskool verskuif na sy nuwe perseel verder oos in Robertslaan en het die seunskool die Hoër Seunskool Jeppe (Jeppe High School for Boys) geword.
Skoolkleure en –wapen[wysig | wysig bron]
Die skoolhoof James Humphrey Allen Payne (1905–1917) het die swart en wit skoolkleure voorgestel na aanleiding van sy alma mater, Trinity College, Cambridge. Die skoolwapen beeld ’n goudstaaf uit met wit strepe wat die Witwatersrand se erts voorstel.
Julius Jeppe[wysig | wysig bron]
Sir Julius Jeppe was die skool se eerste vername weldoener en so is dit dan ook na hom genoem. Sy familie se van is verewig in die voorstad Jeppestown, wat hul sindikaat aangelê het, terwyl 'n kiesafdeling, Jeppes, ook na hulle genoem is. Hy is verkies tot die eerste beheerliggaam en het as voorsitter gedien van 1918 tot sy afsterwe in 1929. Hy is in 1922 tot ridder geslaan vir sy bydrae tot die gemeenskap nadat hy nie net betrokke was by die stigting van die drie Jeppe-skole nie, maar ook die stigting van die perdewedrenklub, die Randse Klub en die Johannesburgse Kinderhuis.
Hoofde[wysig | wysig bron]
Hoofgebou van die Hoër Seunskool Jeppe
Gedenkteken vir die Eerste Wêreldoorlog
1890 – 1891, eerw. H.B. Sidwell
1891 – 1896, eerw. G. Perry
1896 – 1897, J. Rossouw (waarnemend)
Jeppestown Grammar School
1897 – 1899, J.H. Hardwick
1899, A. Muller (waarnemend)
1899 – 1902 (gesluit vir die duur van die Driejarige Oorlog)
Jeppestown High School for Boys and Girls (TOD)
1902 – 1905, C.D. Hope
1905 – 1917, J.H.A. Payne
1919 – 1936, M.D. Manduell
1937 – 1942, A.H. Childe
1943 – 1962, A.J. Grant
1963 – 1966, H.N. Beckwith
1967 – 1978, H.P.A. Hofmeyr
1978 – 1997, D.L. Quail
1997 – 2007, K.J. Tait
2007 – hede, A. Dempsey
(en) Die skool se geskiedenis op sy webtuiste. URL besoek op 30 Oktober 2017.
(en) Johannesburg 1912: Jeppestown en Belgravia. URL besoek op 3 November 2017.
Koördinate: 26°12′0″S 28°5′58″O﻿ / ﻿26.20000°S 28.09944°O﻿ / -26.20000; 28.09944
Ontsluit van "https://af.wikipedia.org/w/index.php?title=Hoër_Seunskool_Jeppe&oldid=1604360"
Die bladsy is laas op 3 November 2017 om 20:21 bygewerk.